
BRENDA NOVAK

På noen få sekunder

OVERSATT AV Ann-Magritt Sævold

–INGEN UTVEI–


Omtale av Brenda Novaks bøker

«Jeg følte faktisk en reell tilknytning til personene…

Det var spennende, fascinerende lesning.»

–First for Women 

«Novak skaper skikkelser og handling ved å bruke genuine og

gjenkjennelige følelser –fra angst til lidenskap og skrekk og gru…»

–Suspense Magazine

«Kan jeg gi denne boken annet enn toppkarakter, med en slik uimotståelig

helt og en slik modig heltinne?»

–Romance Reviews Today 

«Novak sjonglerer med den største naturlighet mellom romantisk spenning, gysende grøss og realistisk sammensatte karakterer og skaper en historie

som holder leseren fengslet til siste side.»

–Booklist 

«Brenda Novak har skrevet den beste spenningsromanen i 2010… Jeg var

fullstendig hektet helt fra første side. Handlingen holder et forrykende tempo, og er bygget opp omtrent som et kinesisk puslespill.»

–Midwest Book Review 

«En uhyre spennende romantisk thriller som river leseren med fra første til siste side.»

–Fresh Fiction 

«Novak skriver gripende romantiske spenningsromaner.»

–Library Journal


Kjære leser!



Da en av mine beste venner i november i fjor inviterte meg med til Montana for å tilbringe noen dager hjemme hos foreldrene hennes, takket jeg ja. Det ligner ikke meg å ta meg tid til noe sånt. Jeg har familie, en travel jobb som forfatter, tidsfrister og en masse reiser der jeg holder taler og innlegg og konferanser i forbindelse med bøkene mine. Men jeg hadde aldri vært i Montana, så jeg hadde lyst til å besøke delstaten, og dessuten regnet jeg med at det ville bli «terapi» å få oppleve litt «venninnetid».



Jeg fløy til Kalispell og ble møtt av Dara. Jeg så frem til noen stille og rolige dager i vakre, fredfylte omgivelser, og det fikk jeg også. Jeg var ikke klar over at det i vår moderne tid fremdeles eksisterer steder der det ikke finnes mobildekning i mils omkrets, men det gledet meg faktisk å oppdage at det er slik, og jeg håper at det aldri vil forandre seg heller. Det trigger fantasien min å vite at teknologien ikke har klart å temme Det ville vesten fullstendig.



Vi bodde i Chain of Lakes-området, like ved Crystal Lake, et sted så vakkert  at jeg rent mistet pusten. Det ble et opphold jeg kommer til å huske med glede og hengivenhet resten av mitt liv, en reise jeg for alltid kommer til å assosiere med denne boken.



Historien foregår i en oppdiktet by som jeg har plassert i nærheten av Happy’s Inn, som ligger bare et steinkast fra huset deres, og ikke bare det, jeg begynte også å skrive på den mens jeg satt i et av soverommene i huset deres.



Besøk  gjerne min webside www.brendanovak.com. I mai hvert år ordner jeg med en onlineauksjon for diabetesforskning (min sønn er diabetiker). Hittil har vi fått inn 1.4 millioner dollar, og vi fortsetter kampen!



Jeg håper du vil like Laurel og Myles’ historie!

Brenda Novak


Til Larry og Gloria Morrill.

Takk for at dere har åpnet deres hjem og deres hjerter.

Pineview, Montana

Det var drapet som utløste alt. I samme øyeblikk som Laurel Hodges, som de to siste årene hadde kalt seg Vivian Stewart, fikk høre om det, kom alt tilbake, alt hun hadde gjort for å unnslippe fortiden. Og det skjedde på et sted der hun bare noen sekunder før hadde følt seg hundre prosent trygg. Hun satt og fikk striper i håret på frisørsalongen Claire’s Salon.

Salongen var egentlig bare et lite tilbygg på huset som venninnen, Claire, hadde vokst opp i. Vivian selv hadde bare bodd i Pineview etter at hun fikk ny identitet. Hun hadde valgt den lille byen fordi den hadde ekstremt lite kriminalitet og hadde ikke engang i sin villeste fantasi forestilt seg at personene som hadde jaktet på henne i fire år, ville finne på å lete etter henne her. Og så nå da, når hun endelig var begynt å tro at de grusomme årene var over. Hun hadde lagt hele sitt gamle liv bak seg, hadde startet et lite firma som drev med veskedesign og hadde endelig begynt å leve igjen. Både hun selv og de to barna hennes, sju år gamle Mia og ni år gamle Jake, var virkelig begynt å føle seg hjemme i den lille byen og føle at de hadde tilhørighet der. Og nå var alt de hadde bygget opp der plutselig truet.

–Hva sa du? Hun løftet litt på tørkehjelmen og bøyde seg frem for å høre bedre. Postmannen, George Grannuto, var nettopp kommet inn døren, som sto åpen for å slippe inn den deilige juniluften.

–Pat Stueben er død, gjentok han mens han rakte Claire posten hennes. –Drept. Han var usedvanlig blek og virket mye eldre enn han var. Hun visste nøyaktig hvor gammel han var, femtifem, for hun hadde vært i fødselsdagen hans måneden før. Ektefellen hans var med i leseringen hun gikk i hver torsdag.

Claire støttet seg på kosten hun brukte til å feie vekk hår fra gulvet. Vivian hadde bedt henne klippe henne i en kort, sporty frisyre, for å feire friheten og gleden hun hadde opplevd så ofte den siste tiden. Hun hadde også bleket håret sitt tilbake til den blonde fargen som var hennes naturlige.

–Hva? Når? Claire presset hånden mot hjertet, tydelig sjokkert, hun også. Moren hennes hadde forsvunnet sporløst femten år tidligere, og hun hadde i tillegg mistet ektemannen etter bare noen få års ekteskap, så hun hadde fått merke livets negative sider, hun også. –Leanne og jeg så ham og Gertie på Fresh Ketch i går kveld, sa hun. –De satt ved bordet ved siden av vårt.

George var høy og mager og minnet om en stork når han bar den digre postvesken sin bort gjennom den lille blindgaten der Claire bodde. Han smilte alltid.

Men ikke i dag.

–Noen ringte ham og ville leie en av hyttene hans ute ved stranden på nordsiden, forklarte han. –Han kjørte rundt innsjøen like etter frokost i dag for å vise frem eiendommen, og kom aldri tilbake.

Vivian hadde fremdeles problemer med å fatte det han snakket om. Pat drept? Det var ikke mulig. De visste riktig nok ennå ikke hva som var skjedd med Claires mor, men ingen var noensinne blitt drept her på dette stille, fredelige stedet, ikke så langt tilbake som noen kunne huske, i hvert fall. Folk her ute låste jo ikke engang dørene sine om natten.

Den gamle frykten grep henne for fullt, og det var plutselig vanskelig å puste. –Hvem fant ham?

–Gertie, sa George. –Han kom som sagt ikke tilbake, så hun kjørte bort for å se hvor det ble av ham. Du vet jo hvor nær de står hverandre. Sto, rettet han seg selv fort. –Hun fant ham liggende i en pøl av blod, slått halvt i hjel. Han døde før han fikk fortalt henne noe.

Hårene reiste seg i Vivians nakke. Slått halvt i hjel? Hvem i alle dager hadde kunnet gjøre noe så grusomt mot Pat? Populære, joviale, vennlige Pat, som ikke hadde en eneste uvenn?

Betydde denne tragedien det hun trodde?

–Vet de hvem som gjorde det? fikk Claire frem.

–Jeg tror ikke det, svarte George. –Kanskje sheriffen vet det, men han sier i så fall ingenting.

Sheriff King var tilfeldigvis Vivians nærmeste nabo, så hun kjente ham. Litt, i hvert fall. Han var ikke typen til å gå ut med informasjon eller detaljer, ikke før han fant det for godt selv, og han gjorde det i hvert fall ikke hvis det kunne skape problemer under en etterforskning. Han gikk strengt etter boken. Han var forresten en usedvanlig flott mann, enkemann med en tretten år gammel datter. Han hadde invitert Vivian med ut et par ganger, men hun hadde takket nei. Claire mente hun var idiot som hadde gjort det, men hun prøvde fremdeles å komme over Rex McCready, brorens bestevenn som hadde gått inn i WitSec, det statlige vitnebeskyttelsesprogrammet, samtidig med henne. Dessuten var hun redd for å knytte for nære bånd til mennesker som ikke kjente til situasjonen hennes, av frykt for at fortiden plutselig skulle innhente henne, slik det virket som den hadde gjort nå.

–Hvordan vet du alt dette? Hun hadde reist seg og hadde endelig funnet igjen stemmen.

–Ruten min går rundt hele innsjøen, vet du.

–Har du vært på åstedet?

–Ja. Og rettsmedisineren var allerede på plass da jeg kom ut dit. Sheriffen også, og noen etterforskere og et par kriminalteknikere fra countypolitiet. En dyster gjeng. Og sheriffen var taus som en østers.

–Var det han som fortalte deg om Pat? spurte Claire.

–Nei, det var C.C. Larsen. Gertie sprang bort til huset hans for å låne telefonen da hun fant ham.

–Men C.C.s hus ligger jo nesten en kilometer fra utleiehyttene, påpekte Claire.

Han flyttet remmen på postvesken lenger inn på skulderen. –Hun ville ikke gå til noen av hyttene fordi hun var redd for hvem som kunne være der. Han tidde et øyeblikk. –C.C. og jeg så på mens de kjørte liket vekk.

–Dette er jo forferdelig, mumlet Vivian.

–Jeg prøvde å få sheriffen til å fortelle litt, fortsatte George, –men han sa bare at han etterforsker hendelsen og at han vil få vite mer senere. Han sa også at alt vil ordne seg. Men jeg skjønner ikke hvordan det skal kunne ordne seg for Gertie.

Sheriffen hadde svart uten å svare. Vivian hadde godt kjennskap til den typen «politiprat,» for hun hadde hørt det før. Da stefaren hennes ble skutt og drept, hadde ikke etterforskerne villet fortelle familien hennes noe som helst. Og ikke å vite hadde vært nesten like traumatiserende som å få vite at de la skylden på Virgil, storebroren hennes. Han var blitt siktet og dømt for drap i en alder av atten.

–Vi har rett til å få vite når noe sånt som dette skjer, mente Claire. –Det er vårt samfunn også.

George nikket. –Ja, jeg ser mange av disse politiseriene på tv, og jeg vet hva som kan skje når en seriemorder først setter i gang. Psykopater stopper ikke før noen stopper dem, og dette virker som en sånn. Hvem andre går vel bort og tar livet av en mann uten grunn?

–Kan det ha vært en narkoman som har prøvd å rane Pat? Vivian grep første og beste sannsynlige forklaring og håpet fortvilet at det som var skjedd ikke var det hun var redd for.

–Ja, det er vel kanskje mulig, nikket George. –Ifølge C.C. var lommeboken hans borte, men Gertie sier at han ikke hadde mer enn femti dollar i den. Og likevel… hvis det har skjedd i forbindelse med et ran… det er i hvert fall mye bedre enn om det er en seriemorder som står bak. Tenk om denne Zodiac-fyren… eller BTK skulle dukke opp her i Chain of Lakes.

Vivian grøsset og ba en taus bønn om at det ikke var slik. Pineview var jo så fredfylt. Trygg. Så vakker, så langt borte fra verden utenfor. De hadde jo ikke engang mobildekning i området.

Men nå var det altså skjedd et drap der. Det første i moderne tid.

–FBI kommer til å dukke opp her. Pressen også. George spant videre på psykopatteorien sin.

Claire kikket ut døren. Hun håpet antagelig å få se søsteren, Leanne, på vei mot frisørsalongen i den motoriserte rullestolen sin. Leanne var blitt lam etter en akeulykke da hun var tretten, og kjørte overalt i det lille kjøretøyet sitt. –Kanskje Chester borte i avisen får et brev fra drapsmannen, der han håner sheriffen.

George heiste postvesken bedre inn på skulderen igjen og sjanglet litt ustøtt under vekten av den. –Eller kanskje flere kommer til å dø.

En hytteutleier slått i hjel i en av hyttene sine tydet mer på vilt, ukontrollert raseri enn på noe annet, men det sa ikke Vivian noe om. Hun foretrakk å tie, for hun ville ikke at Claire eller George skulle få mistanke om at hun visste noe om drap og drapsmenn. Ingen i den lille byen ante at stefaren hennes var blitt drept, eller at broren hadde vært nødt til å sone fjorten år i fengsel før han endelig ble frikjent og løslatt. De ante ingenting om problemene som hadde startet da han ble løslatt heller. For alt det som hadde skjedd da, hadde skjedd med Laurel Hodges, ikke med Vivian Stewart.

–Hvis en seriemorder går løs, er faren slett ikke over med dette, sa Claire, men Vivian var langt fra sikker på at denne ugjerningsmannen hadde drept av ren drapslyst og ingenting annet. Hvis den livsfarlig voldelige banden som broren hadde sluttet seg til i fengselet hadde klart å oppspore henne enda en gang, kunne forklaringen på drapet like gjerne være at Pat hadde kommet uforvarende i veien for drapsmannen. Slik som han hadde gjort, marshallen som var blitt drept i et av dekkhusene hun hadde vært plassert i tidligere. Gjengen, The Crew, hadde kuttet strupen på ham og latt ham blø i hjel. De ville tatt livet av henne også den grusomme kvelden, om det ikke hadde vært for…

Hun klarte ikke engang å tenke på det som nesten var skjedd den gangen, fordi barna hennes hadde vært innblandet også. Mennene i The Crew var totalt skruppelløse. Og tydeligvis i stand til å få tak i opplysningene de trengte. Vivian var overbevist om at en eller annen i den delstatlige etaten som hadde ansvaret for å beskytte henne og barna, hadde plapret. Det var det eneste som kunne forklare at The Crew hadde funnet dem den gangen da de satt gjemt i et dekkhus i D.C. Etter den hendelsen var de blitt tatt ut av vitnebeskyttelsesprogrammet de levde under på den tiden. De hadde fått nye identiteter enda en gang og var blitt flyttet til enda et nytt sted. De eneste som nå visste hvor de var, var Virgil, hans kone Peyton og Rex, som bodde i Buffalo, New York. Absolutt ingen andre visste noe, ikke engang saksbehandleren i WitSec som hadde hjulpet dem med tilfluktssted den første gangen.

Hva mer kunne hun ha gjort for å sikre trygghet for den lille familien sin? Skulle hun latt barna få nye navn også? Barn brukte verken kredittkort eller annet som etterlot seg spor, så hun hadde valgt å la dem beholde sine egne navn. Men de hadde fått nytt etternavn, og det hadde hun forklart med skilsmissen fra faren deres. At hun selv hadde fått nytt fornavn, hadde hun forklart med at hun likte det nye bedre. Men til og med det hadde det vært vanskelig for dem å venne seg til.

–Vi må passe på hverandre og rapportere om alle fremmede vi ser, sa Claire.

–Men det er turistsesong nå, påpekte George. –Det er alltid en masse fremmede mennesker her på denne tiden av året, og de fleste av dem er unge menn som kommer hit for å fiske eller jakte eller drive med kanopadling.

–Vel, vi får holde øye med dem alle sammen. Claire så på Vivian igjen og gispet. –Å, Herregud! Vi må få skylt håret ditt!

*

Hun hadde fått ny hårfarge. Og ny frisyre. Myles King så det med en gang. Den nye fargen kledde hun definitivt, men han visste ikke helt om han likte den nye frisyren. Hun var litt for langt borte til at han kunne se den skikkelig. Hun sto like utenfor lyset fra verandalampen hans, som om hun var redd han skulle prøve å presse henne til å komme inn i huset om hun våget seg nærmere. Hun oppførte seg alltid som om hun var på vakt overfor ham.

Hvorfor var hun så skvetten?

Kanskje han skremte henne. Politiansatte opplevde ofte at folk reagerte slik på dem. Men han var bare litt høyere enn henne, selv om han var en åttisju. Og hun virket slett ikke som en type som lot seg true eller skremme sånn uten videre heller. Og dessuten hadde han jo vært så hyggelig mot henne! Han trillet søppelspannet hennes ut på veien hvis hun glemte det selv, han slo plenen hennes når han slo sin egen, han hadde kjøpt ferske jordbær og tilbudt henne. Han hadde tilfeldigvis hørt henne si til sønnen at hun elsket jordbær. Men uansett hva han gjorde, klarte han ikke å bryte gjennom forsvaret hennes. Ungene hennes virket alltid begeistret over å se ham, men hun takket konsekvent nei til alt han bød henne, både gaver og invitasjoner til å gå ut.

Alle instinkter sa ham at det var lurest ikke å involvere seg med henne, men han merket en tydelig tiltrekning mellom dem, og det forvirret ham. Han kom aldri til å glemme øyeblikket da han selv hadde jobbet i hagen sin med naken overkropp og plutselig hadde grepet henne i å se på ham borte fra hennes hage. Det var som om et lyn hadde slått ned i dem begge to.

Han visste at hun følte seg tiltrukket av ham, og han var definitivt tiltrukket av henne. Så hvorfor ville hun ikke bli med ham ut på middag?

–Kan jeg hjelpe deg med noe? Han sto med hånden på klinken. Det hadde vært en helvetes dag, og det han minst av alt trengte nå, var en ny dose med seksuell frustrasjon.

–Eh, ja… jeg håper det. Hun rensket strupen. –Kjøleskapet mitt streiker.

Han var nettopp kommet tilbake fra stedet der Pat Stueben var blitt drept og hadde fremdeles hodet fullt av alt det grusomme han hadde sett de siste timene, så det tok noen sekunder før han oppfattet hva hun sa. –Kjøleskapet ditt, sier du?

–Ja.

Han hevet brynene. –Ok…

–Det stoppet plutselig å fungere for et par timer siden, og… Claire sier at du er en bedre altmuligmann enn Byron Jacobs. Hun smilte fort. –Hun sa at du hadde fikset komfyren hennes for noen uker siden.

Sto hun her og ba ham om en tjeneste? Hun, som ellers aldri viste seg her utenfor huset hans, annet enn når hun skulle hente hjem sønnen. Guttungen, derimot, var her hele tiden. Han fulgte i hælene på ham som en hundevalp, og Myles hadde lært ham å bruke både lukehakken, kantklipperen og hagesaksen.

Han hadde ikke for vane å gå rundt og fikse ødelagte husholdningsapparatet for folk. Han hadde riktig nok hjulpet Claire, men det var bare fordi han gjerne gjorde henne en tjeneste. Han skulle gjerne gjøre Vivian en også, men det hadde tatt ham tre hele dager å samle mot nok til å invitere henne med på en båttur på innsjøen to uker tidligere. Og hun hadde takket nei da også… hun måtte vaske huset, hadde hun sagt. En elendig unnskyldning.

Han åpnet munnen for å si at hun heller fikk tilkalle Byron denne gangen også. Men han fikk seg ikke til å avvise henne, tross alle gangene hun hadde avvist ham. Og det fortalte vel med all tydelighet hvor besatt han var blitt av henne. Ektefellen hans var død av kreft tre år tidligere, og siden hadde han fått merke hva ensomhet var. Og dette var første gang Vivian inviterte ham inn i huset sitt. Første gang hun inviterte noen inn dit, så vidt han visste. Bortsett fra Claire, da, og Vera Soblasky, som av og til passet barna hennes.

Han var nysgjerrig på å få se hvordan hun bodde. –Ok, sa han og nikket. –Jeg kan komme bort nå straks, hvis du vil.

–Hva sier Marley, da? spurte hun.

Datteren hans hadde en venninne på besøk. De satt oppe i husets overetasje og så på film og kom neppe til å savne ham om han ble borte noen minutter. –Hun sitter inne og ser på film med en venninne.

Vivian lyste opp. –Ok, tusen takk.

Hun sendte ham et av sine sjeldne smil, og det gikk rett i skrittet på ham, som et elektrisk støt. Han forbannet testosteronet som gjorde ham så… maskulin. Han fikk stadig vekk tilbud fra single kvinner som var interessert i ham, men han var totalt uinteressert i dem, alle sammen. Han ville bare ha denne kompliserte naboen sin, som så altfor tydelig hadde vist at hun ikke ville ha noe med ham å gjøre.

Men i kveld trengte hun hjelp. Og han aktet å stille opp. –Jeg skal bare hente verktøyskrinet, så kommer jeg.

Vivian satt ved kjøkkenbordet og så på mens sheriffen trakk kontakten til kjøleskapet ut av veggen og begynte å plukke fra hverandre motoren. Hun hadde slett ikke vært sikker på om han ville si ja til å hjelpe henne, men han hadde heldigvis gjort det, og nå håpet hun at han ikke oppdaget at hun hadde klusset med kjøleskapet selv. Hun håpet også at jobben ville ta såpass lang tid at hun fikk sjanse til noe mer enn bare en overfladisk samtale med ham. Det hadde ikke tatt lange tiden å sette kjøleskapet ut av funksjon. Hun hadde bare revet ut noen ledninger og var redd han ville få dem på plass igjen på en-to-tre, før hun fikk anledning til å spørre ham om drapet på Pat Stueben, og om han hadde noen anelse om hvem som sto bak det.

–Er ungene i seng allerede? spurte han mens han arbeidet.

–Ja. De pleier stort sett å sovne før klokken ni. Han så virkelig utrolig bra ut, tenkte hun, mens hun prøvde å holde øynene borte fra alt det som de tettsittende jeansene hans avslørte. Hun hadde ikke tillatt seg å komme så nær en mann som hun var akkurat nå i de to årene hun hadde bodd i Pineview.

–Hva gjør du etter at de har sovnet, da?

En skrue falt ned på gulvet, og hun bøyde seg fort og tok den opp igjen, og håpet at han ikke så rødmen som bredte seg over ansiktet hennes. –Jobber. Det er om kvelden jeg får mest gjort.

–Du får vel ikke stort med søvn da, hva? Ungene er vel oppe tidlig, tenker jeg? Åtte?

–Eller før. Hun himlet litt oppgitt med øynene.

–Hvor er faren deres?

Han sa det i en lett, konverserende tone, men dette var en opplysning som han og mange andre i byen hadde prøvd å få ut av henne helt siden hun flyttet hit. –Han er ikke del av livet vårt lenger, svarte hun kort, i en tone som med all tydelighet viste at hun ikke hadde tenkt å si noe mer om saken.

–Jeg skjønner. Han tok skruen, og fingrene hans kom borti hennes og fikk hjertet hennes til å gjøre et rart lite hopp. –Så du designer vesker etter at de har lagt seg, altså?

Han luktet såpe, og hun gjettet på at han hadde dusjet etter at han kom hjem fra jobben. Selvfølgelig. Enhver ville vel føle behov for å vaske seg etter å ha sett det han hadde sett i dag. Hun visste det, for hun hadde selv sett to menn bli skutt ned og drept fire år tidligere. På mange måter virket det som om en evighet var gått siden den grusomme kvelden, men på andre måter kjentes det som om det var skjedd så sent som kvelden før. Den forferdelige, skremmende hendelsen sto etset inn i hukommelsen i alle sine gruoppvekkende detaljer, og det kom den sannsynligvis til å fortsette å gjøre så lenge hun levde.

–Ja, sa hun, –jeg jobber litt med design om kveldene, og i tillegg jobber jeg med bestillinger, regnskap og bilder til den nye katalogen min.

–Du har en ganske uvanlig jobb. Her ute i villmarken i Montana, i hvert fall. Han stakk skruen hun hadde rakt ham i baklommen, og hun måtte ta seg kraftig sammen for ikke å stirre på rumpen hans. –Hvordan begynte du med design?

Dette var en av de få tingene hun hadde røpet om seg selv til folk i byen, og hun var ganske sikker på at han hadde hørt historien, han også, gjennom jungeltelegrafen. Men hvis han ville småprate mens hun ventet på en sjanse til å dreie samtalen inn på drapet, så gjerne for henne. Han virket i hvert fall ikke som om han fant noe rart med det som var skjedd med kjøleskapet hennes, og gudskjelov for det. –Jeg meldte meg på en konkurranse arrangert av Coach purses og Vogue magazine mens jeg bodde på østkysten, og… Hun trakk på skuldrene. –Jeg vant.

Interessen hun så i øynene hans kjentes like bra som en god, lang massasje. Kanskje det skyldtes de to vinglassene hun hadde drukket for å samle mot før hun gikk bort til huset hans like før, hun visste ikke helt, men hun ble i hvert fall varm i hele kroppen hver gang han så opp eller smilte. Hun savnet å ha en mann i livet sitt, det var mer enn tydelig.

–Ble du overrasket da? spurte han.

–Gjett om. Det kom som et sjokk.

–Hvordan forklarer du suksessen din?

Med en intens interesse for mote og design, tenkte hun. Hun hadde slukt alt hun kom over av stoff om emnet. Hun hadde prøvd og feilet. Hun hadde lært seg alt hun kunne selv, og hadde jobbet hardt og lenge for å komme dit hun var nå. –Flaks, svarte hun enkelt.

–Konkurransen åpnet vel de riktige dørene for deg, da?

–Ja, det gjorde den. Coach ville ha flere prøver på arbeidene mine, og det fikk de.

–Og de likte dem også?

–Enda bedre enn designen jeg vant med.

–Du har tydeligvis et stort talent for design, da.

–Ja, det var det sjefen for Coach sa også, da han tilbød meg jobb. Hun merket at hun begynte å slappe av i hans selskap. –Før jeg begynte for meg selv.

–Har du gått på moteskole?

Hun lo. –Nei. Jeg har verken hatt tid eller penger til det.

–Hvor gikk du på college, da?

Hun var plutselig anspent igjen. –Jeg har aldri gått på college.

Han så spørrende på henne. –Har du ikke hatt anledning til det?

–Nei. Hun nikket mot kjøleskapet. –Det der virker ganske komplisert. Har du fikset kjøleskap før?

Han oppfattet hintet og fortsatte å arbeide. –Ja, jeg har faktisk det.

–Fikk du lære sånt på politiskolen? Hun smilte og prøvde å dekke over anspentheten. Hun var ikke avvisende eller reservert av natur, men hadde måttet lære seg til å være det. Det var eneste måte å skape avstand til andre. En avstand hun trengte for å kunne fungere noenlunde normalt.

Han byttet bits på skrudrillen. –Nei, jeg gjorde nok ikke det. Min far var advokat, men han ble oppdratt av verdens mest gjerrige mann. Heldigvis var han ikke like gjerrig selv som opphavet sitt, men han nektet å leie inn folk til å reparere ting vi ungene kunne lære oss til å reparere for ham. Han mente at gutter burde læres opp til å klare seg selv, og vi var fire stykker, så han hadde godt med gratis arbeidskraft. Han gikk og lette etter defekte husholdningsredskaper på avfallsstasjonen, brødristere, vifter, alt mellom himmel og jord, og tok det med hjem og lot oss fikse det.

–Hva gjorde dere med alle tingene når de var reparert da?

–Vi solgte noen av dem.

–Og resten?

–Dem ga vi til de fattige. Til jeg begynte på college, i hvert fall. Da ble jeg en av de fattige selv. Han lo. –Jeg overlevde og klarte å betale for utdannelsen min ved å fikse saker og ting. Biler også. Da jeg var seksten, kjøpte min far en gammel skranglekasse som han ville at jeg skulle sette i stand. Det var bursdagspresangen min. Han sendte henne det skjeve, lille smilet som gjorde damene i Pineview mo i knærne. –Nå elsker jeg å flikke og reparere.

Hun prøvde å unngå å la seg påvirke av smilet hans. –Er det det du driver med borte i garasjen din om kvelden?

Hun hadde ofte sett lys der borte om kvelden, og når hun gikk ut på verandaen for å trekke frisk luft, hadde hun ofte hørt hviningen av maskiner og forskjellige redskaper fra garasjen hans, selv om det var et godt stykke bort dit. Det var plass nok mellom hans og hennes hus til to gamle uthus og to store hager også. Hans var dominert av en stor terrasse og en diger grill, men hun hadde aldri sett ham bruke den. Hun gjettet på at han hadde kjøpt den til ektefellen, for hun hadde hørt Claire og noen av de andre kvinnene i byen snakke om at han var blitt ferdig med grillterrassen sin kort tid før Amber Rose døde, og at han  ikke hadde orket å bruke den i det hele tatt etter at hun ble borte.

–Jeg holder på å restaurere en gammel Ducati, forklarte han.

–En Ducati? Er det en… bil?

Han kastet et blikk på henne igjen, og hun lurte plutselig på om han likte den nye frisyren hennes. Den var nesten like kort som hans nå.

–En motorsykkel.

Var det den som var grunnen til at Jake var så ofte der borte? undret hun seg. Men hun spurte ikke. Hun ville ikke innrømme for seg selv at Myles hadde ting å by niåringen hennes som hun selv aldri kunne by ham. –Hvor lang tid tar et sånt prosjekt? spurte hun i stedet.

–Det kommer litt an på. Jeg har holdt på med den i seks måneder. Den burde egentlig vært ferdig for lengst, men jeg har ikke engasjert meg spesielt i den.

Kanskje han hadde en grunn for det. Kanskje han var redd for å bli ferdig med den fordi han da ikke lenger ville ha noe å fylle de ensomme timene med. Hun gikk av og til ut av huset om kvelden og kikket bortover mot huset hans, og da satt han gjerne på verandaen sin og drakk kaffe eller te, mens han stirret ut i mørket. Til og med om vinteren kunne han sitte der. Hun pleide å sette seg på verandaen sin, hun også, da, og sitte der til han gikk inn. Hun følte at han var ensom og skjønte at han savnet ektefellen. Men hun dristet seg aldri til å gå bort til ham og tilby ham selskap og støtte. Hun var litt for sterkt tiltrukket av ham, litt for redd for hva det kunne føre til.

–Hva skal du gjøre med den når du er ferdig med den, da? Selge den? Eller beholde den selv?

–Jeg vet ikke ennå.

Hun skulle akkurat til å bringe på bane drapet da han plutselig sa: –Er du glad for at du startet for deg selv?

Hun tvang frem et smil og forbannet seg selv for at hun ikke hadde grepet anledningen. –Ja, absolutt.

–Hvorfor sluttet du å jobbe for Coach, da?

–Jeg ville ha mer kunstnerisk frihet og kontroll. Jeg ville skape mitt eget merke. Dessuten hadde hun vært nødt til å slutte, men det kunne hun ikke fortelle ham. Hun hadde fått en helt ny identitet, og den hadde ikke latt seg forene med jobben. –Det er litt ensomt å drive et sånt lite firma. Jeg har tre ansatte som driver utstillingslokalet mitt i New York. Men vi har begynt å vokse nå.

–Har du noensinne tenkt på å bruke ditt eget navn, slik mange designere gjør?

Hvilket navn? tenkte hun. I hvert fall ikke det som virkelig var hennes. Hun måtte holde seg skjult, for ikke å sette sitt eget og barnas liv på spill. Hun kunne heller ikke ta seg av noe ved firmaet som hadde med offentlighet å gjøre. Det hadde hun måttet ansette en annen til å gjøre, Colleen Turnbull. –Nei, jeg liker navnet jeg har valgt. Big Sky Bags. Jeg synes det passer veldig godt til min spesielle design.

Han holdt opp en del han hadde skrudd løs fra kjøleskapet hennes. Heldigvis ikke en av delene hun hadde revet ledninger løs fra. –Dette kjøleskapet er ikke gammelt, sa han. –Det overrasker meg at det har begynt å gi deg problemer allerede.

Hun mumlet noe om å ha gjort et dårlig kjøp og rakte ham et stykke kjøkkenpapir, så han kunne legge delen ned på gulvet.

–Hvor lenge har du vært for deg selv? spurte han.

–Alltid.

Han snudde på hodet og så på henne, og hun lurte på hvorfor hun hadde sagt det. Han hadde stilt spørsmålet angående firmaet hennes, men hun var så lei av alltid å måtte nøye seg med de samme overfladiske samtalene når hun snakket med folk. Hun hadde lyst til å gå dypere, til virkelig å snakke med et annet menneske, med ham, men hun kunne ikke det. Hun måtte vokte seg. Til og med når hun snakket med Claire. Hun kunne ikke stole på noen.

–Lyst til å utdype det? Noe i stemmen hans røpet at han forsto ønsket hennes om å åpne seg og at han satte pris på ærligheten hennes, men at han også visste at hun ikke kom til å si noe mer.

–Nei. Beklager. Det er vinen. Hun gjorde en unnskyldende bevegelse med hånden. –Jeg startet Big Sky Bags omtrent samtidig med at jeg slo meg ned her.

Hun merket at han hadde lyst til å spørre om mer, men han gjorde ikke det. Og det var hun glad for. Broren minnet henne hele tiden på at hun ikke kunne stole på et eneste menneske. Og særlig ikke på en politimann, som hadde adgang til mye mer informasjon enn folk flest hadde.

–Men er det ikke vanskelig å lykkes som designer når du bor så langt borte fra New York City og alle konkurrentene dine?

Jo, det var vanskelig. De første månedene etter at hun lanserte Big Sky Bags, hadde hun vært redd for at hun hadde lagt listen for høyt. Det var mange designere som bodde vest for Rocky Mountains, og de hadde, på samme måte som henne, sine utstillingslokaler, sine reklamebyråer og sine markedsføringsselskaper i New York og utsalgssteder i New Jersey. Men i dagens samfunn kunne det meste gjøres over Internett, så det fungerte greit. Hun hadde opprinnelig tenkt å drive hele forretningen sin via Internett, og det hadde gått greit også, de to første årene, men nå var veskene hennes begynt å bli så populære blant de innflytelsesrike motemenneskene i Los Angeles at flere av de virkelig dyre butikkene der de siste tre månedene var begynt å selge dem. Hun hadde på en måte gått inn i en helt ny fase av karrieren sin, og det var selvfølgelig en enorm oppmuntring og en av de viktigste grunnene til at hun hadde vært så glad og tilfreds den siste tiden.

Men nå var det skjedd et mord i den nye hjembyen hennes, og hun var redd for at hun måtte flytte på nytt og starte opp på nytt enda en gang, et helt annet sted. Hun orket ikke å tenke på det engang.

–Det er ikke lenger så viktig å være i New York, forklarte hun. –Internett gjør det mulig for meg å arbeide hvor som helst i verden. Og fabrikkene ligger i Hong Kong. Når de første prøveeksemplarene kommer, leier jeg en frilanser til å ta bilder av dem, og så legger jeg dem inn på nettsiden min. Deretter går de til utstillingslokalet mitt, der de blir sett av oppkjøpere fra de store varemagasinene. Jeg trenger ikke å være i New York i det hele tatt, egentlig.

–Vel, det er veldig langt å reise om du må dit.

Hun hadde allerede måttet ta turen to ganger dette året, en gang da hun valgte å bytte markedsføringsselskap og en gang for å ha et møte med reklamefirmaet hun brukte. Det hadde imidlertid vært helt greit, for det hadde gitt henne anledning til å få treffe Virgil og hans kone, Peyton, som nå het Daniel og Maria Greene. De bodde på et sted som lå sju timers kjøring fra storbyen. Men det hadde ikke vært lett å reise fra barna. Heldigvis hadde Vera Soblasky, som bodde bortenfor kirken, latt dem bo hos henne de dagene Vivian var borte. Vera var pensjonert lærer og jobbet som bibliotekar tre dager i uken. Hun hadde verken barn eller barnebarn og likte veldig godt å være sammen med Jake og Mia, som ikke hadde noen bestemor selv. Ingen de hadde kontakt med, i hvert fall.

Vera var en annen grunn til at Vivian ikke kunne flytte. Hun kunne ikke rive barna vekk fra «nana.» Da kom de aldri til å tilgi henne. Og så hadde hun selvfølgelig Claire, som var blitt så viktig i livet hennes.

–Jeg prøver å unngå å reise dit, i den grad det er mulig, sa hun.

–Her er problemet ditt. Han holdt opp metallplaten hun hadde trukket ledningene ut av. –Disse skal være festet her.

Hun rynket brynene, som om hun ikke forsto. –Men hva er skjedd med dem? Kan det være en rotte som har revet dem løs, tror du? Hun følte seg som en rotte da hun sa det.

–Det er mulig.

–Men… kan du fikse det?

Han snudde på platen. –Det ville vært en enkel sak, om ikke denne ledningen var så skadet. Mye av isolasjonen er borte, så det er ikke trygt å koble den til igjen. Men jeg har kanskje noe ledning borte i garasjen som kan brukes.

Hun tørket de svette håndflatene på shortsen. –Det er virkelig snilt av deg. Tusen takk.

Han gikk og kom tilbake noen få minutter senere med en ledningsstump. Han fikk kjøleskapet i gang igjen, og Vivian lette plutselig febrilsk etter et påskudd til å få ham til å bli litt lenger. Hun hadde ennå ikke klart å dreie samtalen inn på drapet.

–Nå skal alt være i orden her. Han satte kontakten i veggen, og kjøleskapet begynte straks å summe, slik det skulle.

–Jøss. Utrolig. Tusen takk.

Han begynte å samle sammen verktøyet sitt.

–Vil du ha et glass vin?

Han rettet ryggen og så på henne, tydelig overrasket. –Ok. Gjerne det.

Hun åpnet en ny flaske rødvin. –Var du en sånn gutt som hadde lyst til å bli politimann da du vokste opp? spurte hun mens hun skjenket opp i glassene.

Han satte verktøyskrinet sitt ved siden av kjøkkendøren. Den førte ut til et innebygd bislag som lå plassert på den siden av huset som vendte mot hans hus. Han satte seg ved bordet. –Ja, jeg var vel kanskje det. Min onkel var i politiet. Han pleide å komme bort til oss i helgene og hjelpe meg med forskjellige prosjekter jeg holdt på med, og mens vi arbeidet, fortalte han meg om jobben sin. Jeg var veldig fascinert av det han holdt på med og ble etter hvert voldsomt opptatt av kampen for rettferdighet i samfunnet. Det var en kamp jeg hadde veldig lyst til å være med på.

Hun satte det ene vinglasset foran ham. –Du ville ikke bli advokat, slik som faren din, da?

–Nei. Det virket ikke spennende nok. Jeg var mer interessert i politiarbeid.

Hun hadde allerede drukket nok vin for kvelden. Det skulle ikke mye til før hun kjente det. Men hun var så sjenert og usikker, og alkoholen var virkelig et godt avslapningsmiddel.

Bare ett glass til… –Men hvis det er spenning du vil ha, hvorfor har du slått deg til i denne søvnige småbyen, da?

Han virvlet vinen lett rundt i glasset sitt og studerte den. –Min kone var på besøk her en gang, sammen med foreldrene sine, da hun var liten. De tilbrakte en hel sommer her, og siden drømte hun alltid om å få komme tilbake hit og bo her. Så da hun ble syk, og legene sa at det ikke var noe mer de kunne gjøre for henne, tenkte jeg at dette måtte være det beste stedet for henne.

Han hadde gjort alt han kunne for henne. Han hadde til og med bygget den flotte terrassen til henne, og Claire hadde fortalt Vivian at han, de siste dagene Amber Rose levde, hadde båret henne ut og latt henne sitte på fanget sitt, så hun fikk nyte solen…

Syntes han det var vondt å snakke om ektefellen han hadde mistet? Hun hadde lyst til å spørre ham om det, men visste at det kom under det hun selv regnet som strengt privat område, og hvis hun ville at andre skulle respektere hennes grenser, var det bare rett og rimelig at hun respekterte deres også.

–Hvor bodde dere før dere kom hit? spurte hun i stedet.

–I Phoenix.

Hun la begge hender om glasset sitt. –Det må ha vært litt av en overgang.

–Ja, men jeg elsker begge byene, sa han og trakk på skuldrene.

–Kommer du noensinne til å flytte tilbake dit, tror du?

Han ristet på hodet. –Nei. Marley har slått rot her. Hun er lykkelig her. Det kunne ikke falle meg inn å ta henne bort fra vennene hennes nå som hun har mistet moren. Jeg mener at stabilitet er viktig for et barn. Er du ikke enig?

Hun var hundre prosent enig i det. Men takket være The Crew var stabilitet noe hun selv og barna hennes ikke kunne regne med å få uten videre. –Men tror du det er like trygt her nå som vi trodde det var?

Han foldet hendene bak nakken. –Du har hørt om drapet, skjønner jeg?

Hun hadde fått åpningen hun trengte, men var likevel redd for at hun hadde røpet seg. –De fleste her har vel det, sa hun. –Du vet hvor fort ryktene brer seg her i byen.

–Ja. Og nettopp derfor synes jeg det er litt rart at…

Han møtte blikket hennes, og noe i øynene hans sa henne at han ikke aktet å begrense samtalen til overfladiske, upersonlige ting lenger. Hun var plutselig fryktelig nervøs og tømte resten av glasset sitt i en eneste stor slurk. –Hva er rart?

–At ingen noensinne har noe negativt å si om deg.

Magemusklene hennes knyttet seg, men hun klarte å presse frem et smil. –Nå skifter du samtaleemne.

–Ja, jeg gjør kanskje det. Men det jeg sa nettopp, overrasket deg tydeligvis ikke. Og det synes jeg er enda rarere.

–Jeg har vel ikke gitt noen grunn til å snakke negativt om meg da, sa hun.

–Nettopp. Du flørter ikke. Du dater ikke. Du ligger ikke med kreti og pleti. Du involverer deg verken i kirken, i skolestyret eller i politikken her i byen.

–Jeg går i kirken med barna hver søndag.

–Ja, men det er vel stort sett alt du gjør også. Du går ikke ut og tar deg et glass engang. Så vidt jeg kan se, består ditt sosiale liv av at Claire kommer hit og besøker deg en sjelden gang, og av møtene i lesesirkelen hver torsdag. Du holder deg veldig mye i bakgrunnen på et sted som ligger langt utenfor allfarvei. Hvorfor?

Å, herregud, hun skulle aldri bedt ham komme inn i huset. For ikke å snakke om å servere ham vin. –Jeg har mer enn nok med barna og bedriften min. Jeg får ikke tid til annet.

–Føler du aldri trang til litt intimitet, da?

Han snakket ikke om sex, men takket være vinen gikk tankene hennes likevel straks i den retningen. –Hvordan kan du vite om jeg er involvert med noen eller ikke?

–Jeg ville lagt merke til det om en mann kom hit.

Var han like opptatt av henne som hun var av ham? Hun håpet ikke det. De siste månedene hadde hun vært totalt oppslukt av ham. Han fylte tankene hennes dag og natt.

Mer vin. Med en gang. Hun reiste seg, tok flasken og fylte opp glasset sitt på nytt, og så tilbød hun ham et nytt glass også, men han takket nei. –Kanskje jeg har dårlige erfaringer, mumlet hun.

Han strøk en finger tankefullt over leppene. –Hvordan dårlige, da?

Hun svelget hardt. –Jeg vil ikke snakke om det.

Det burde vært nok til å få ham til å tie. Hun hadde helt tydelig signalisert at han trådte henne for nær nå, men han nektet å la det ligge. –Hva gjorde han?

Hun tok en ny slurk av vinen og lette etter et overfladisk svar. Men ikke engang alkoholen klarte å døyve de smertefulle minnene. Tom, som tvang henne til å ha sex med ham flere ganger om kvelden, enten hun nå ville eller ikke. Tom, som nektet henne å ha venner, som saboterte alle forsøkene hennes på å få seg en jobb. Og på toppen av alt den fysiske mishandlingen. Det verste av det hadde hun undertrykt…

Hun hadde tømt dette vinglasset også, og sheriffen satt der fremdeles og så på henne og ventet på svaret hennes. –Han var voldelig, ok? Men det har du sikkert gjettet deg til allerede.

–Mishandlet han deg fysisk?

Hun tenkte på noen av de ydmykende tingene Tom hadde tvunget henne til å gjøre, og hvor lett det hadde vært for ham å manipulere henne, på grunn av barna de hadde sammen. –Ja.

Han bøyde seg frem og rørte ved armen hennes, der Tom hadde rispet inn forbokstavene sine. –Er det han som har gjort dette?

Hun trakk armen til seg. –Ja. Både det der og mer til.

–Hvor er han nå?

–Jeg aner ikke. Jeg håper han aldri finner meg. Det fantes andre der ute som hun fryktet mye mer, men det kunne hun ikke fortelle ham. Dette ville forhåpentligvis stille nysgjerrigheten hans og få ham til å slutte å spørre henne om fortiden hennes.

–Tror du at han leter etter deg?

–Det er mulig, ja. Hun fylte opp glasset sitt enda en gang.

–Beklager, sa han. –Jeg skulle ikke presset deg til å snakke om dette. Men… jeg har prøvd så mange ganger å invitere deg med ut.

Hun ville ikke snakke om det. –Vær så snill, sheriff.

–Sheriff?

–Myles, da. Det var ikke lett å si navnet hans. Det kjentes liksom så altfor intimt. –Jeg er ikke interessert i noe forhold.

Han bøyde seg frem igjen, grep henne om haken og tvang henne til å møte øynene hans. –Er du ikke?

Hun fikk inntrykk av at han hadde veldig lyst til å berøre henne. Og selv lengtet hun desperat etter å bli berørt. Av ham. Hun trakk pusten fort. –Tror du meg ikke?

–Noen ganger ser du på meg med et blikk som… det virker litt selvmotsigende.

–Jeg skjønner ikke hva du snakker om.

–Ta nå, for eksempel.

Vinen var virkelig begynt å gå henne til hodet for alvor nå. Men det var bare bra. Hun hadde måttet kjempe så lenge for livet sitt og for barnas liv at hun ikke orket mer. –Nå? gjentok hun.

–Ja, nå. Hadde jeg ikke visst bedre, ville jeg sagt at du var… interessert.

Han kunne like gjerne sagt opphisset, for det var hun. Hun ble tent av den flotte, sterke kroppen hans, men… –Ikke i et forhold, sa hun.

–I hva da?

–I –ingenting.

–Jeg ville aldri finne på å gjøre deg noe vondt, det vet du, ikke sant? Han strøk fingrene fjærlett nedover armen hennes.

–Hør her, du… du har ikke lyst til å innlede noe med meg, sa hun, men samtidig snudde hun hånden og tilbød ham taust å stryke den følsomme huden på innsiden av håndleddet

–Nå sender du ut tvetydige signaler igjen, påpekte han.

Hun klarte liksom ikke å la være. Hun var fullstendig utsultet på den fysiske nærheten hun var blitt vant til i året hun hadde tilbrakt sammen med brorens beste venn og tidligere cellekamerat, men visste selvfølgelig at hun ikke kunne la dette utvikle seg videre. Myles hadde en datter. Og han hadde lidd nok da konen hans døde. Hun måtte ikke glemme det. Hun ville aldri kunne tilgi seg selv om hun påførte dem enda mer smerte og sorg.

Han fortsatte å stryke henne over armen, og lengselen ble stadig sterkere og vanskeligere å motstå. –Hva er det du vil med meg? hvisket hun.

Hånden hans stoppet. –Jeg vil at du skal takke ja til å bli med meg ut på middag. Kan vi starte med det, tror du?

En middag? Det var ikke nok. Ikke nå. Alt hun hadde savnet og lengtet etter og drømt om når hun lå alene i sengen om natten… det hadde krystallisert seg til en uutholdelig lengsel. –Jeg har en bedre idé, fikk hun frem.

Han la hodet litt på skakke, og hun svelget hardt. –Hva om vi inngår en… avtale?

–Hva slags avtale?

Hjertet hennes hoppet som en fisk på land. –En avtale som… varer en kveld.

Han smalnet øynene. –En one-night stand, mener du?

Hun sa ikke at det ikke var det hun mente, og han rettet ryggen og blunket. –Når en kvinne takker nei til en middagsdate så mange ganger som du har gjort med meg, tar mannen det for gitt at sex ikke kommer på tale.

Hun fuktet leppene. –Betyr det nei?

Han så skarpt på henne. –Du mener det.

–Det er et enkelt spørsmål. Vil du ha sex med meg, eller vil du ikke?

Han skjøv stolen tilbake. –Er det der et lurespørsmål? For hvis dette er en… en slags test… hvis du tror det bare er det jeg er ute etter…

–Du misforstår. Det er alt jeg er ute etter. Én natt. Bare lov meg to ting.

Han rynket pannen forvirret. –Hva da?

–Du må holde det for deg selv. Og du kan ikke invitere meg med ut flere ganger. Aldri noensinne. Og du kan ikke komme bort hit flere ganger heller. Vi kan ha denne ene kvelden sammen, og så må vi glemme den og fortsette som før, som gode naboer. Ingenting mer.

Han reiste seg og gikk bort til kjøkkenbenken. –Hør her, jeg skjønner godt at du føler deg ensom her… men… sex er neppe den beste måten å starte et vennskap på.

–Det er ikke snakk om vennskap, svarte hun. –Det blir en one-night stand, som du nettopp sa selv.

–Men vi er naboer. Vi bor i et lite lokalsamfunn.

Hun visste selvfølgelig godt at det ville bli pinlig etterpå, men det måtte de da klare å takle. De måtte da vel kunne reise barrierene igjen? Vinen fikk det til å virke enkelt. –Du trenger ikke å forklare eller rettferdiggjøre beslutningen din. Du trenger bare å bestemme deg. Vil du ha meg eller vil du ikke?

Han rensket strupen, og det var mer enn tydelig at han var påvirket av spenningen som formelig spraket mellom dem. –Dette dreier seg ikke om hva jeg vil eller ikke. Hvis det var det eneste jeg trengte å ta hensyn til, ville jeg handlet uten å tenke engang.

–Så la være å tenke, da.

–Jeg kan ikke det. Sex er ikke det rette å starte et forhold med.

Hvorfor sa han det igjen? Hun hadde jo allerede sagt at hun ikke ville ha noe forhold. Hun smilte stramt. –Jeg forstår. Takk for at du fikset kjøleskapet mitt.

Han stivnet tydelig. –Takk? Er det alt? Hva med et kinobesøk? En tur på innsjøen? Vi kan kjøre inn til Libby, om du vil, hvis du er redd noen her skal se oss og begynne å snakke om oss.

Hodet hennes kjentes plutselig som om det veide et tonn. –Nei takk.

–Dette er jo helt sprøtt, fortsatte han. –Du vil altså ha sex med meg, men du vil ikke gå ut med meg. Hvorfor ikke?

–Jeg kan ikke.

–Men det virker jo helt meningsløst!

Hun presset hendene mot øynene. –Vær så snill… gå. Jeg skulle aldri spurt. Jeg ville ikke gjort det heller, om ikke… glem det. Jeg… jeg er trett.

–Hør her. Han trakk pusten dypt. –Du har fått for mye å drikke. Det binder meg på hender og føtter akkurat nå. Men… du vet ikke hva en middag kan føre til.

–Jeg forstår, sa hun. –Men nei takk. Jeg skulle ikke spurt. Beklager.

–Jeg vil gjerne bli litt bedre kjent med deg først. Gå litt forsiktig frem. Vi er ikke atten, noen av oss.

–Beklager, sa hun igjen. –Men svaret mitt er fremdeles nei.

–Greit. Glem det, da. Han slapp pusten frustrert, trev verktøyskrinet sitt og gikk. Døren gled igjen etter ham med et klikk, og Vivian ble sittende igjen alene og stirre på vinflasken som hadde fått henne til å miste alle hemninger et øyeblikk.

–Supert, mumlet hun. –Jeg har nettopp foreslått sex med naboen. Byens sheriff. Hva var det egentlig som hadde gått av henne? Var hun virkelig så desperat at hun var i stand til å dumme seg ut på en slik måte?

Tydeligvis. Og i morgen kom hun til å være syk av skam.

Vel, det fikk hun takle da. Hun tømte resten av vinen opp i glasset og hvilte hodet mot armene og så på klokken på veggen, der sekundviseren tikket og gikk.

Hun hadde ikke fått ut av ham noe som helst om drapet. Fanken… fanken, fanken, fanken…

Hun mintes det sjokkerte uttrykket i ansiktet hans da hun foreslo at de skulle ha sex og begynte å le. Lo hun ikke, kom hun til å gråte. Og hva hjalp det å gråte? Det var ingen her som kunne høre henne, ingen som kunne hjelpe henne…

Som vanlig.

insertSpan.js
// Small Javascript that will insert a span-element into every header 
// and paragraph element to trick the iPad/iBooks into centering text.
// See http://infogridpacific.typepad.com/using_epub/2010/10/dirty-little-hacks-in-epub.html
function setSpanIGP(){
  var clsElementList=document.getElementsByTagName('p');
  setSpaninPara(clsElementList);
}

function setSpaninPara(pClassList){
  for(i=0;i<=pClassList.length;i++){
    if(pClassList[i]){
      var para_html=pClassList[i].innerHTML;
      para_html='<span>'+para_html+'</span>';
      pClassList[i].innerHTML=para_html;
    }
  }
}

function init(){setSpanIGP();}

window.onload=init;

